NDR มั่นใจปีนี้มีกำไร หลังไตรมาส 2 ขาดทุนลดลง พร้อมเร่งยอดขายทั้งใน-ตปท.
NDR มั่นใจปีนี้มีกำไร หลังไตรมาส 2 ขาดทุนลดลง พร้อมเร่งยอดขายทั้งใน-ตปท.-บริหารต้นทุนมีประสิทธิภาพ
NDR มั่นใจปีนี้มีกำไร หลังไตรมาส 2 ขาดทุนลดลง พร้อมเร่งยอดขายทั้งใน-ตปท.-บริหารต้นทุนมีประสิทธิภาพ
9 ส.ค. 2562

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี. รับเบอร์ จำกัด (มหาชน) หรือ NDR เปิดเผยว่า แนวโน้มภาพรวมผลประกอบการปีนี้ จะสามารถทำกำไรสุทธิได้ หลังจากผลประกอบการในไตรมาส 2/62 ขาดทุนลดลงเหลือเพียง 0.21 ล้านบาทเท่านั้น และเชื่อว่าบริษัทได้ผ่านจุดต่ำสุดไปแล้วในไตรมาส 1/62 ที่ผ่านมา โดยแผนกลยุทธ์ในครึ่งปีหลังนี้ บริษัทจะเร่งเพิ่มยอดขายทั้งในประเทศและต่างประเทศเพิ่มขึ้น ทั้งเวียดนาม อินโดนีเซีย  กัมพูชา ลาว และมาเลเซีย นอกจากนี้จะมุ่งเน้นบริหารจัดการด้านต้นทุนให้มีประสิทธิภาพ  เพื่อผลักดันผลประกอบการ โดยยังคงตั้งเป้าหมายรายได้ในปีนี้ไว้ที่ประมาณ 1 พันล้านบาท
“ตลาดในประเทศมีการแข่งขันสูง แต่อย่างไรก็ตามเรายังมีรายได้มาจากต่างประเทศ ทำให้ช่วยลดผลกระทบและกระจายความเสี่ยงของรายได้ได้เป็นอย่างดี โดยตั้งเป้าสัดส่วนรายได้ปีนี้ แบ่งเป็น ต่างประเทศ 60% และในประเทศ 40% จากปีก่อนที่มีสัดส่วนต่างประเทศ 50% และในประเทศ 50% นอกจากนี้เรามีแผนการจัดโปรโมชั่นต่าง ๆ เพื่อกระตุ้นการซื้อให้เพิ่มขึ้น ทำให้เชื่อมั่นว่าผลประกอบการในปีนี้จะสามารถพลิกกลับมาเป็นบวกได้”นายชัยสิทธิ์ กล่าว
สำหรับผลประกอบการในไตรมาส 2/62 มีทิศทางที่ดีขึ้น โดยมีรายได้อยู่ที่ 221.13 ล้านบาท ปรับตัวเพิ่มขึ้น 26.85 ล้านบาท หรือ 13.82% เมื่อเทียบกับไตรมาสก่อน เนื่องจากยอดขายในประเทศและต่างประเทศปรับตัวเพิ่มขึ้น โดยเฉพาะยอดขายในกัมพูชา ลาวและมาเลเซีย ส่งผลให้ผลประกอบการในไตรมาสนี้ขาดทุนลดลงเหลือ 0.21 ล้านบาท เมื่อเทียบกับไตรมาส 1/62 ซึ่งขาดทุน 4.89 ล้านบาท  ขณะที่ในงวด 6 เดือนแรกปีนี้ บริษัทมีผลขาดทุนสุทธิราว 5.1 ล้านบาท
 
 